**PREDKLADACIA SPRÁVA**

Na základe úlohy č. 14 v mesiaci december plánu legislatívnych úloh vlády Slovenskej republiky na rok 2016 predkladá Správa štátnych hmotných rezerv Slovenskej republiky (ďalej len „Správa rezerv“) na rokovanie vlády Slovenskej republiky návrh zákona o štátnych hmotných rezervách (ďalej len „návrh zákona“).

Štátne hmotné rezervy sú upravené zákonom č. 372/2012 Z. z. o štátnych hmotných rezervách a o zmene a doplnení zákona č. 25/2007 Z. z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (ďalej len „zákon“). Zákon nadobudol účinnosť 1. januára 2013. Na základe aplikácie uvedeného zákona v praxi sa vyselektoval okruh ustanovení, ktoré v súčasnosti vyžadujú zapracovanie legislatívnych zmien a úprav. Správa rezerv v súvislosti s vyššie uvedenými zmenami a úpravami pripravila návrh zákona.

Návrh zákona sa primárne týka ustanovení, ktoré v súčasnosti nevyhovujú aktuálnym potrebám zabezpečenia štátnych hmotných rezerv. Ďalej upravuje pojmy spoločné pre všetky druhy štátnych hmotných rezerv, i niektoré aspekty použitia a hospodárenia so štátnymi hmotnými rezervami. Návrh zákona zavádza aj nový pojem Plán tvorby štátnych hmotných rezerv, na základe ktorého sa zjednotí proces tvorby štátnych hmotných rezerv pre všetky druhy štátnych hmotných rezerv. Veľká časť poznámok pod čiarou sa zosúlaďuje s aktuálnym právnym stavom.

Návrh zákona nie je predmetom vnútrokomunitárneho pripomienkového konania.

Navrhuje sa, aby zákon nadobudol účinnosť 1. januára 2018, a to z dôvodu zabezpečenia plynulého prechodu na nové systémové zmeny.

V súlade s Jednotnou metodikou na posudzovanie vybraných vplyvov a na základe rozhodnutia Ministerstva hospodárstva Slovenskej republiky bol návrh zákona predmetom odborných konzultácií s podnikateľskými subjektmi. Na základe výsledkov posúdenia vybraných vplyvov prijatie návrhu zákona nebude mať vplyv na rozpočet verejnej správy ani na rozpočet obcí, vplyv na podnikateľské prostredie, sociálny vplyv, vplyv na životné prostredie, vplyv na informatizáciu spoločnosti, vplyv na služby verejnej správy pre občana.

Materiál bol vypracovaný v súlade s Legislatívnymi pravidlami vlády Slovenskej republiky a predložený na medzirezortné pripomienkové konanie.

Návrh zákona bol predmetom medzirezortného pripomienkového konania, predmetom rokovania Hospodárskej a sociálnej rady Slovenskej republiky, Legislatívnej rady vlády Slovenskej republiky, Bezpečnostnej rady Slovenskej republiky a následne bol predložený na rokovanie vlády Slovenskej republiky.

Po prerokovaní návrhu zákona na rokovaní vlády Slovenskej republiky bude materiál predložený na rokovanie Národnej rady Slovenskej republiky.